Document ID: 32007L0034

DIREKTIVA KOMISIJE 2007/34/ES
z dne 14. junija 2007
o spremembi Direktive Sveta 70/157/EGS o dovoljeni ravni hrupa in izpušnem sistemu motornih vozil zaradi prilagoditve tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1) in zlasti druge alinee člena 13(2) Direktive,
Ob upoštevanju Direktive Sveta 70/157/EGS z dne 6. februarja 1970 o dovoljeni ravni hrupa in izpušnem sistemu motornih vozil (2) in zlasti člena 3 Direktive,
ob upoštevanju naslednjega:
(1)
Direktiva 70/157/EGS je ena od posebnih direktiv iz postopka Skupnosti za podelitev homologacije, določenega v Direktivi 70/156/EGS. Za Direktivo 70/157/EGS zato veljajo določbe Direktive 70/156/EGS, ki se nanašajo na sisteme, sestavne dele in samostojne tehnične enote za vozila.
(2)
Od začetka veljavnosti Direktive 70/157/EGS so se ravni hrupa za motorna vozila večkrat znižale, nazadnje leta 1995. Zadnje znižanje ni imelo pričakovanih učinkov, poznejše študije pa so pokazale, da merilna metoda ne odraža več dejanskega načina vožnje. Zato je treba uvesti nov testni ciklus in vozne razmere pri preskusu hrupa bolj približati resničnim voznim razmeram. Nov testni cikel je vključen v spremembe 02 Pravilnika št. 51 UN/ECE (3).
(3)
V prehodnem obdobju je treba za homologacijo izvesti sedanji in novi test, Komisiji pa je treba poročati o rezultatih obeh testov. To bi Komisiji zagotovilo potrebne podatke za določitev ustreznih mejnih vrednosti za novo merilno metodo, ki bi nadomestila obstoječi testni protokol. Sedanja metoda bi se morala še naprej uporabljati pri podeljevanju homologacij, nova metoda pa za namene spremljanja. Po prehodnem obdobju bi moral testni protokol, prilagojen novemu testu, postati edino zahtevano merilo za pridobitev homologacije.
(4)
Da bi se upoštevale zadnje spremembe pravilnikov UN/ECE št. 51 in 59, katerima je Skupnost že pristopila, je primerno prilagoditi Direktivo 70/157/EGS tehničnemu napredku, tako da se jo uskladi s tehničnimi zahtevami navedenih pravilnikov. To je zlasti pomembno za prevzem obveznega postopka spremljanja emisij hrupa iz motornih vozil, določenega v Pravilniku UN/ECE št. 51 za namene ES-homologacije. V nasprotnem primeru bi Direktiva glede tehničnega napredka zaostajala za Pravilnikom.
(5)
V skladu s členom 3 Direktive 70/157/EGS ukrepi, predvideni v tej direktivi, ne spreminjajo zahtev iz točk 5.2.2.1 in 5.2.2.5 Priloge I k Direktivi 70/157/EGS. Kar zadeva novo strukturo prilog, je treba prilagoditi številčenje in sklicevanja, določena v navedenih točkah. Za zagotovitev povezave do drugih določb zakonodaje Skupnosti je primerno zagotoviti korelacijo med sedanjim in novim številčenjem.
(6)
V tej direktivi predvideni ukrepi so skladni z mnenjem Odbora za prilagajanje tehničnemu napredku -
SPREJELA NASLEDNJO DIREKTIVO:
Člen 1
1. Direktiva 70/157/EGS se spremeni:
(a)
Priloga I se nadomesti z besedilom iz Priloge I k tej direktivi;
(b)
Priloga II se nadomesti z besedilom iz Priloge II k tej direktivi;
(c)
Priloga III se nadomesti z besedilom iz Priloge III k tej direktivi;
(d)
Priloga IV se črta.
2. Sklicevanja na točki 5.2.2.1 in 5.2.2.5 Priloge I k Direktivi 70/157/EGS pomenijo sklicevanja na točki 2.1 in 2.2 Priloge I, kakor sta bili nadomeščeni s to direktivo.
Člen 2
Od 6. julija 2008 in do 6. julija 2010 je treba za vozilo, ki je v postopku homologacije, izvesti test iz Priloge 10 Pravilnika UN/ECE št. 51 le za namene spremljanja. Rezultati navedenega testa se dodajo dokumentom iz dodatkov 1 in 2 Priloge I k Direktivi 70/157/EGS, kakor je bila spremenjena s to direktivo, v skladu s Prilogo 9 Pravilnika UN/ECE št. 51. Zadevne države članice pošljejo takšne opisne liste Komisiji. Te obveznosti ne vplivajo na primere razširitve obstoječih homologacij v skladu s to direktivo. Za namene tega postopka spremljanja se vozilo ne obravnava kot nov tip, če se razlikuje samo glede odstavkov 2.2.1 in 2.2.2 Pravilnika UN/ECE št. 51.
Člen 3
1. Države članice najpozneje do 5. julija 2008 sprejmejo in objavijo zakone in druge predpise, potrebne za uskladitev s to direktivo. Komisiji takoj predložijo besedila navedenih predpisov ter korelacijsko tabelo med navedenimi predpisi in to direktivo.
Navedene predpise uporabljajo od 6. julija 2008.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 14. junija 2007

Labels: 7
8
20